Hun går ikke lenger ut av huset sitt uten følge. Kvinnen fra Kyrksæterøra ønsker ikke å stå fram med navn, men er villig til å fortelle hva som skjedde for en måned siden da hun hadde nattevakt på mottaket for mindreårige asylsøkere i hjembygda.

– Han sprang etter meg, slengte meg opp mot et skap og hold meg fast, forteller kvinnen.

To ansatte var på vakt, men kollegaen var ute for å kjøre noen av beboerne til busstoppet. Hun var alene igjen på jobb.

– Han tok meg både her og der. Jeg var helt sikker på at han skulle klare å voldta meg.

Gjerningspersonen løslatt

Kvinnen fikk ropt etter hjelp og låste seg inn på et rom, politiet ble varslet og kom raskt til stedet. Saken er fremdeles under etterforskning og ennå gjenstår det noen avhør.

– Vi ser alvorlig på denne saken, og prioriterer slike forhold, sier lensmann i Hemne og Snillfjord, Anette Ertvåg.

Den siktede beboeren var under 18 år og ble sluppet fri etter noen timer.

– Han ble kjørt tilbake til mottaket, og gikk fritt rundt der, forteller kvinnen.

Politiet bekrefter at han nå er flytta til et annet sted i landet.

Det var her på mottaket for mindreårige asylsøkere på Kyrksæterøra, at den kvinnelige ansatte ble forsøkt voldtatt. Foto: Jøte Toftaker / NRK

Sykemeldt etter hendelsen

Kvinnen har vært sykemeldt fra jobben på asylmottaket etter hendelsen. Hun forteller at politiet formidlet kontakt med kommunens kriseteam, men hun er skuffet over oppfølgingen hun har fått av sin egen arbeidsgiver.

– Jeg har ikke fått noen annen oppfølging enn ett møte, der jeg forklarte om hendelsen, en uke etter det som skjedde. Etter det har det vært et par telefoner fra avdelingssjefen om hvordan det gikk.

Regionsjef for Hero, Arnfinn Nordbø Foto: Tariq Alisubh / NRK

Mottaket drives av selskapet Hero. Regionsjefen mener det er leit at kvinnen føler hun ikke har fått god nok oppfølging.

– Det er vondt å høre. Det er ikke det jeg ønsker at våre ansatte skal oppleve og heller ikke slik oppfølginga skal være. Det tar jeg på alvor, sier regionsjef for Hero, Arnfinn Nordbø.

Han forteller at de har vært i kontakt med kvinnen og vil følge opp saken videre.

– Kommer til å skje igjen

For kvinnen er det vanskelig å tenke på at gjerningsmannen går fri et annet sted i Norge.

– Dette kommer helt sikkert til å skje igjen – flere ganger. Og kanskje det får et helt annet utfall enn for meg, sier kvinnen til NRK.

27.10: NRK har lagt til en presisering (i ingressen) at saken er under etterforskning. En eventuell rettsprosess har foreløpig ikke kommet i gang.